خلافت و ملوکیت (کتاب)

خلافت و ملوکیت ابو الاعلیٰ مودودی کی تصنیف جو انھوں نے اکتوبر 1966ء میں محمود احمد عباسی کی کتاب 'خلافتِ معاویہ و یزید' کے رد میں تحریر کی۔ کتاب کا موضوع اسلامی نظام حکومت، خلافت علی منہاج النبوہ کا بتدریج بادشاہت میں تبدیل ہونے اور اس کے نتیجے میں اسلامی دنیا پر اثرات ہے۔

کچھ سنی علما نے مودودی کی کتاب کے جواب میں تصانیف کی ہیں، جس میں ”خلافت و ملوکیت، تاریخی و شرعی حیثیت“ از صلاح الدین یوسف اور ”حضرت معاویہ اور تاریخی حقائق“ از تقی عثمانی ہیں۔
مفتی عامر عثمانی فاضل دار العلوم دیوبند اپنے رسالے میں محمود احمد عباسی کی کتاب کا دفاع کرتے رہے، لیکن خلافت و ملوکیت کی اشاعت اور مطالعے کے بعد انھوں نے اپنے سابقہ فعل سے رجوع کیا اور خلافت و ملوکیت کے دفاع میں سات سو صفحات پر مشتمل کتاب ”تجلیات صحابہ“ تحریر کرڈالی۔ انھوں نے بعد میں کہا کہ ان کے علم کے مطابق مولانا مودودی کی کتاب پورے اسلامی ادب میں بے مثال ہے۔ اس کے علاوہ مودودی کی کتاب کے دفاع میں ”خلافت و ملوکیت پر اعتراض کا تجزیہ“ جسٹس ملک غلام علی نے تحریر کی۔

 دیباچہ 
اس کتاب کا موضوع بحث اسلام میں خلافت کا حقیقی تصور، اصول قیام صد اول، اسباب تبدیلی ملوکیت، نتائج تبدیلی اور ان پر امت کا رد عمل ہے۔

ان امور کی توضیح کے لیے مولانا نے قرآن کی تمام آیات کو ایک ترتیب سے جمع کیا تاکہ قارئین کے سامنے اسلامی حکومت کا وہ خاکہ آجائے جسے قرآن قائم کرنا چاہتی ہے، قرآن و سنت اور اقوال صحابہ رضی اللہ عنہم کی روشنی میں اصول حکمرانی کیا ہیں؟، مستند تاریخ کی روشنی میں خلافت راشدہ کی خصوصیات، خلافت سے ملوکیت تک کے سفر کے اسباب، خلافت اور ملوکیت کا فرق، اس تغیر اور خلافت کے خاتمے سے پیدا ہونے والے مذہبی تفرقے کا ابھرنا، ان تفرقون کو بھرنے کے لیے علما کی کاوشیں کیا ہیں؟۔

 باب اول: قرآن کی سیاسی تعلیمات 

 1۔ تصور کائنات 
اللہ تعالی اس پوری کائنات کا خالق و مالک ہے، زمین، آسمان، چرند، پرند، جمادات و نباتات، حیوانات و حشرات، سبھی اس کی پیدا کردہ ہیں اور وہی انکا مدبر، و منظم ہے اور اسی نے ہی ہر چیز انسانوں کے لیے مسخر کی ہیں تاکہ وہ ان سے فائدہ اٹھائیں۔

اللہ تعالی کی پیدا کردہ اس کائنات پر حاکمیت کا حق بھی صرف اللہ ہی کو ہے، اللہ کی بادشاہی میں شرکت کا حق کسی کو نہیں، سارے کا سارا اختیار اللہ کو ہی ہے اور اس کے بندوں کا کوئی ولی و سرپرست نہیں سوائے اللہ کے۔ آسمانوں اور زمینوں کی بادشاہی اسی ہی کی ہے اور سارے معاملات اسی کی ہی طرف رجوع کیے جاتے ہیں۔

حاکمیت کی جملہ صفات و اختیارات صرف اور صرف االلہ ہی میں مرکوز ہیں، وہ الغالب ہے، دانا ہے، الخبیر ہے، عالم الغیب ہے، بزرگ و برتر ہے، بابرکت ہے، السمیع ہے، العلیم ہے، النافع ہے، الضار ہے، المالک الملک ہے، جسے چاہتا ہے اپنے بندوں میں سے زمین کا وارث بنا دیتا ہے، کوئی اس سے سوال کرنے والا نہیں۔

 2۔ حاکمیت اعلی 
کائنات کے اسی تصور کی بنیاد پر قرآن کہتا ہے کہ مخلوق کا حاکم بھی خالق ہی ہے اور ہر ماملے میں حاکمیت کا حق بھی صرف اسی کا ہے۔

مخلوق کی زندگی کے اختیاری حصے میں البتہ وہ اپنی حاکمیت کو بزور مسلط نہیں کرتا بلکہ اپنے آخری کتاب قرآن میں دعوت دیتا ہے کہ شعور و ارادہ کے ساتھ اس کی حاکمیت تسلیم اور اطاعت اختیار کی جائے۔

اللہ کی حاکمیت تسلیم کرنے کا تقاضا ہے کہ انسان کا جینا مرنا اللہ کے لیے مخصوص ہو، وہ رب العالمین کے سوا کسی دوسرے رب کا متلاشی نہ ہو، وہ پہچان لے کہ اس کا خالق، مالک، رازق اللہ ہی ہے، حکم اور فیصلے کا حق اللہ ہی کو ہے، جو بھی اختلافات ہوں، اسی کی ہی نازل کردہ اصولوں کے مطابق فیصلہ ہوں، اللہ ہی کے اختیار کو مانا جائے اور اس میں تصرف کا حق کسی کو حاصل نہیں۔

 3۔ اللہ کی قانونی حاکمیت 
انہی وجوہات کی بنا پر قرآن فیصلہ کرتا ہے کہ اطاعت خالص اللہ کی ہو اور پیروی اس کے نازل کردہ قانون کی ہو، کسی کو حق نہیں کہ خوہشات نفس کی پیروی کرے۔

"کہو، مجھے حکم دیا گیا ہے کہ دین کو اللہ کے لیے خالص کرکے اس کی بندگی کروں اور مجھے حکم دیا گیا ہے کہ سب سے پہلے سر اطاعت جھکا دینے والا میں ہوں"۔(الزمر: 12-11)

"پیروی کرو اس چیز کی جو تمھاری طرف نازل کی گئی ہے تمھارے رب کی طرف سے اور اسے چھوڑ کر دوسرے سرپرستوں کی پیروی نہ کرو"۔(الاعراف: 3)

اللہ تعالی نے قرآن میں کچھ حدیں مقرر کردی ہیں اور ان سے تجاوز کرنے کا کسی کو حق نہیں، جو اس سے تجاوز کرتا ہے، وہ اپنے نفس پر خود ظلم کرتا ہے، جو اللہ کے نازل کردہ حکم کے مطابق فیصلہ نہیں کرتے، وہ کافر، ظالم، فاسق ہیں اور ان کے لیے دردناک عذاب ہے۔

 4۔ رسول کی حیثیت 
خدا کا قانون جس کی پیروی کا حکم آیا ہے کو انسانوں تک پہنچانے والا رسول کہلاتا ہے، جو وحی الہی کی مدد سے اللہ کے دین کی تشریح اپنے قول و فعل سے کرتا ہے، پس رسول انسانی زندگی میں خدا کی قانونی حاکمیت کا نمائندہ ہے اور اسی بنا پر اس کی اطاعت عین خدا کی اطاعت ہے۔

"اور جس نے رسول کی اطاعت کی اس نے دراصل اللہ کی اطاعت کی"۔ (النساء: 80)

 5۔ بالاتر قانون 
خدا اور اس کے رسول کا حکم قرآن کی رو سے بالاتر قانون(Supreme law) ہے۔ جس معاملے میں بالاتر قانون کا فیصلہ موجود ہو اس میں کوئی مسلمان دوسرا فیصلہ کرنے کا مجاز نہیں۔

"ایمان لانے والوں کا کام تو یہ ہے کہ جب وہ بلائے جائیں اللہ اور اس کے رسول کی طرف تاکہ رسول ان کے درمیاں فیصلہ کریں تو وہ کہیں کہ ہم نے سنا اور اطاعت کی، ایسے ہی لوگ فلاح پانے والے ہیں"۔(النور: 51)

 6۔ خلافت 
انسانی حکومت کی صحیح صورت قرآن کی رو سے صرف یہ ہے کہ ریاست خدا اور اس کے رسول کی قانونی حاکمیت اعلی تسلیم کرتے ہوئے ان کی خلیفہ و نائب کی حیثیت قبول کرے اور ان کے بیان کردہ حدود سے تجاوز نہ کریں۔

"اے دائود ہم نے تم کو زمین میں خلیفہ بنایا ہے، لہٰذا تم حق کے ساتھ لوگوں کے درمیاں فیصلہ کرو اور خواہش نفس کی پیروی نہ کرو کہ وہ تمھیں اللہ کے راستے سے بھٹکا لے جائے"۔ (ص:26)

 7۔ خلافت کی حقیقت 
قرآن کا تصور خلافت یہ ہے کہ انسان خدا کی دین سے اس کا نائب و خلیفہ ہے اور خدا ہی کی دی گئی اختیارات کا پوری ایمانداری سے خدا کی زمین میں اس کا استعمال کرے، اگر خلیفہ خدا کے تفویض کردہ حدود سے تجاوز کرتے ہوئے آزادانا حکومت بناتا ہے تو وہ خلافت نہیں، بغاوت ہوگی۔

"اے (موسی) جافرعون کے پاس کہ وہ سرکش ہو گیا ہے۔۔۔۔۔۔۔۔۔فرعون نے لوگوں سے کہا کہ تمھارا رب برتر میں ہوں"۔ (النازعات: 18-24)

 8۔ اجتماعی خلافت 
خلافت علی منہاج النبوہ کا حامل کسی ایک شخص، خاندان یا طبقے کی بجائے بحیثیت مجموعی ایک جماعت ہوتی یے جو مندرجہ بالا اصولوں کو تسلیم کرتے ہوئے ایک ریاست کا قیام عمل میں لاتی ہے۔

یہی جماعتی نظام خلافت کو ملوکیت، طبقاتی حکومت اور پاپائیت سے الگ کرکے مومنین کی جمہوریت بناتی ہے۔

 9۔ ریاست کی اطاعت کے حدود 
نظام خلافت کو چلانے کے لیے جو ریاست قائم ہوگی، عوام معروف میں اس کی اطاعت کرے گی، منکر میں نہیں۔

"ان میں سے کسی گناہگار اور ناشکرے کی اطاعت نہ کرو"۔ (الدھر: 24)

 10۔ شوری 
وَ اَمۡرُہُمۡ شُوۡرٰی بَیۡنَہُمۡ۔

"اور ان کا (ہر) کام آپس کے مشورے سے ہوتا ہے"۔(الشوری: 38)

 11۔ اولی الامر کی صفات 
ریاست کے نظام کو چلانے کے لیے اولی الامر میں قرآن کریم کی بتائی ہوئی جو خصوصیات ہیں، ان میں اہل ایمان ہونا، اللہ، رسول اور اولی الامر کی اطاعت کرنے والے، اللہ اور اس کے رسول کی اپنے معاملات میں بخوشی حکم ماننے والے، اللہ کی راہ میں جہادکرنے والے، نیک عمل کرنے والے، پرہیزگار، خواہشات نفس کی پیروری نہ کرنے والے، اہل عقل و شعور، باخبر اور امانت دار ہونا شامل ہے۔

 12۔ دستور کے بنیادی اصول 
اسلامی ریاست کا دستور مندرجہ ذیل اصولوں پر قائم ہوگا۔
اللہ کی اطاعت، رسول کی اطاعت، اللہ اور رسول کے ماتحت اولی الامر کی اطاعت، اولی الامر کا اہل ایمان ہونا، عوام کو حکومت اور حکام سے نزاع کا حق، نزاع کی صورت میں معاملہ اللہ اور اس کے رسول کی طرف پلٹانا اور ایسے ادارے قیام جو اولی الامر اور عوام کے دبائو سے بالاتر ہوکر بالاتر قانون کے تحت فیصلہ دے سکے۔

 13۔ ریاست کا مقصد 
ریاست کا مقصد بلاتخصیص عدل و انصاف کی فراہمی، سزا و جذا اور امربالمعروف و نہی عن المنکر ہیں۔

 14۔ بنیادی حقوق 
اسلامی نظام کے مسلم و غیر مسلم باشندوں کے بنیادی حقوق قرآن کی روشنی میں یہ مندرجہ ذیل ہیں۔

جان کا تحفظ، حقوق ملکیت کا تحفظ، عزت اور نجی زندگی کا تحفظ، ظلم کے خلاف آواز کا حق اور بالمعروف و نہی عن المنکر کا حق، آزادی اظہار، آزادی اجتماع کا حق، ضمیر و اعتقاد کی آزادی کا حق، مذہبی دل آزاری سے تحفظ کا حق۔

 15۔ باشندوں پر حکومت کے حقوق 
اس نظام حکومت کے باشندوں پر قرآن کی روشنی میں حقوق یہ ہیں
کہ وہ اس حکومت کی اطاعت کریں، قانون کے پاسداری کریں، نظم میں خلل نہ ڈالیں، بھلے کاموں میں دست و بازو بنیں اور دفاع میں مال و جان سے امداد کریں۔

 16۔ خارجی سیاست کے اصول 
قرآن کی رو سے خارجہ پالیسی کے یہ اصول طے کر دیے گئے ہیں کہ عہد و پیمان کا احترام اور قانون کی پاسداری کی جائے، معاملات میں دیانتداری اور راست بازی کا مظاہرہ کیا جائے، عدل و نصاف اے کام لیا جائے، صلح پسندی اور احسان کا معاملہ کیا جائے۔

 باب دوم: اسلام کے اصول حکمرانی 
اسلامی نظام حکومت کی امتیازی خصوصیات یہ ہیں۔

 1۔ قانون خداوندی کی بالاتری 
حاکمیت صرف اللہ ہی کی ہے اور اہل ایمان نائب کی حیثیت سے اس کے وضع کردہ احکام یعنی قرآن و سنت کی روشنی میں کام کریں گے۔

"جس چیز کا میں نے تم کو حکم دیا ہے اسے اختیار کر لو اور جس چیز سے روکا ہے اس سے رک جائو"۔ (کنزالعمال)

 2۔ عدل بین الناس 
عدل بین الناس یہ ہے کہ قانون خداوندی کا اطلاق بلاتفریق اعلی و ادنی سب باشندوں پر یکساں طور پر ہوگا۔

"اور مجھے حکم دیا گیا ہے کہ تمھارے درمیان عدل کروں"۔(الشوری: 15) 

 3۔ مساوات بین المسلمین 
مساوات بین المسلمین یہ کہ کسی عربی کو عجمی پر، کسی عجمی کو عربی پر، کسی گورے کو کالے پر اور کسی کالے کو گورے پر کوئی فضلیت حاصل نہیں مگر تقوٰی کی بنا پر۔

"مومن تو ایک دوسرے کے بھائی ہیں"۔(الحجرات: 10)

 4۔ حکومت کی ذمہ داری و جواب دہی 
حکومت اور اس کے اختیارات و اموال اللہ تعالی اور اہل ایمان کی امانت ہے، اس میں بے جاتصرف کرنے والے سے بازپرس ہوگی۔

"اللہ تمھیں حکم دیتا ہے کہ امانتیں اہل امانت کے سپرد کرو اور جب لوگوں کے درمیان فیصلہ کرو تو عدل کے ساتھ کرو۔ اللہ تمھیں اچھی نصیحت کرتا ہے۔ یقینا اللہ سب کچھ
سننے اور دیکجنے والا ہے"۔ (النساء: 57)

 5۔ شورٰی 
سربراہ ریاست کی تقرری مسلمانوں کے باہمی مشورے سے طے ہوگی اور اس حکومت کا نظام بھی مشورے ہی سے چلے گا۔

"اور مسلمانوں کے معاملات باہمی مشورے سے چلتے ہیں"۔ (الشوری)

 6۔ اطاعت فی المعروف 
اس قاعدے کی رو سے حکومت و حکام کا صرف وہی حکم قابل اطاعت ہے جو قانون کے مطابق ہو۔ خلاف قانون حکم کرنے کا نہ انھیں حق ہے اور نہ اس کی اطاعت واجب۔

"اللہ کی نافرمانی میں کوئی اطاعت نہیں ہے۔ اطاعت صرف معروف میں ہے۔" (مسلم، کتاب الامارہ)

 7۔ اقتدار کی طلب و حرص کا ممنوع ہونا 
اس قاعدے کی رو سے حکومت کی ذمہ داری اور مناصب اس کے حریص لوگوں کے حوالے نہ کی جائیں، جیسا کہ نبی اکرم صلی اللہ علیہ وسلم کا فرمان ہے کہ:

"بخدا ہم اپنی اس حکومت کا منصب کسی ایسے شخص کو نہیں دیتے جو اس کا طالب ہو یا اس کا حریص ہو"۔ (بخاری، کتاب الاحکام)

 8۔ ریاست کا مقصد وجود 
اس ریاست اور سکے عاملین کا اولین فرض یہ ہے کہ اسلامی نظام زندگی کو کسی ردوبدل کے بغیر جون کا توں قائم کرے اور اسلام کے معیار اخلاق کے مطابق امربالمعروف و نہی عن المنکر کا فریضہ نبھائے۔

"تم وہ بہترین امت ہو جسے لوگوں (کی اصلاح و ہدایت) کے لیے نکالا گیا ہے۔ تم نیکی کا حکم دیتے ہو اور بدی سے روکتے ہو اور اللہ پر ایمان لاتے ہو"۔ (آل عمران)

 9۔ امربالمعروف و نہی عن المنکر کا حق اور فرض 
اس ریاست کے قواعد میں سے آخری قاعدہ جو اس کو صحیح راستے پر قائم رکھنے کا ضامن تھا، یہ تھا کہ ہر فرد کا نا صرف یہ حق ہے، بلکہ فرض ہے کہ کلمہ حق کہے، نیکی و بھلائی کی حمایت کرے اور معاشرے اور حکومت میں جہان بھی غلط و ناروا کام ہوتے نظر آئیں، ان کو روکنے میں اپنی پوری کوشش صرف کر دیں۔

"لوگ جب ظلم کو دیکھیں اور اس کے ہاتھ نہ پکڑیں تو بعید نہیں کہ اللہ ان پر عذاب عام بھیج دیں"۔ (ابوداؤد، کتاب الملاحم)

 باب سوم: خلافت راشدہ اور اس کی خصوصیات 
مندرجہ بالا جو اصول حکمرانی جو بیان کیے گئے ہیں، نبی اکرم صلی اللہ علیہ وسلم کی وفات کے بعد خلفائے راشدین کی حکومت بھی انہی اصولوں پر قائم ہوئی۔ نبی اکرم صلی اللہ علیہ وسلم نے اپنی جانشینی کے بارے میں کوئی فیصلہ نہیں دیا تھا لیکن مسلم معاشرے کے لوگوں نے خود یہ جان لیا کہ اسلام ایک شوروی خلافت کا تقاضا کرتا ہے۔ اسی لیے یکے بعد دیگرے لوگوں نے آزاد مرضی سے چار اصحاب کو خلیفہ بنایا اور یہی اصحاب خلیفہ راشدین (راست باز خلیفہ) کہلائے۔

 1۔ انتخابی خلافت 
خلافت کے متعلق خلفائے راشدین اور اصحاب رسول کا تصور یہ تھا کہ یہ مسلمانوں کی باہمی مشورے اور ان کی آزادانہ رضامندی سے قائم ہونی چاہیے۔ موروثی یا بزور تلوار بر سر اقتدار آنے والی امارت ان کی رائے میں خلافت نہیں، بادشاہت ہوگی۔
اس ضمن میں ابوموسی اشعری کا یہ قول خلافت اور بادشاہت کا فرق واضح کرتا ہے۔

"امارت وہ ہے جسے قائم کرنے میں مشورہ کیا گیا ہو۔ اور بادشاہی وہ ہے جسے تلوار کے زور سے غلبہ حاصل کرکے کیا گیا ہو"۔ (طبقات ابن سعد)
 2۔ شورٰوی حکومت 
چاروں خلفاء کا حکومت اور انتظام اور قانون سازی کے بارے میں طرزعمل یہ تھا کہ پہلے کسی معاملے کو قرآن میں دیکھتے، اس کے بعد سنت میں اور اگر وہاں بھی کوئی حل سجھائی نہ دیتا تو اہل الرائے لوگوں سے مشاورت کرتے اور جو جمہور کی رائے ہوتی، اس کے مطابق فیصلہ کرتے۔

 3۔ بیت المال کے امانت ہونے کا تصور 
بیت المال کو وہ خدا اور خلق خدا کی امانت سمجھتے اور اس میں سے نہ ناجائز وصول کرتے اور نہ خرچ کرتے۔ خلافت اور بادشاہی میں ان کے نزدیک فرق ہی یہی تھا کہ بادشاہ قومی خزانے کو اپنی ملک تصور کرتے ہوئے اس میں بے جاتصرف کرتے اور خلیفہ اسے امانت تصور کرتے ہوئے ایک ایک پائی حق کے ساتھ وصول اور خرچ کرتے۔

 4۔ حکومت کا تصور 
حکومت کا تصور خلفائے راشدین کے نزدیک حضرت عمر رضی اللہ عنہم کی ہدایات سے واضح ہوجاتا ہے جو انھوں نے حضرت عمرو بن العاص رضی اللہ عنہم کو شام و فلسطین کی مہم پر روانا کرتے ہوئے کیں۔

"اے عمرو، اپنے کھلے اور چھپے ہر کام میں خدا سے ڈرتے رہو اور اس سے حیا کرو، کیونکہ وہ تمھیں اور تمھارے ہر عمل کو دیکھ رہا ہے۔۔۔۔۔۔۔ آخرت کے لیے کام کرو اور اپنے ہر عمل میں خدا کی رضا کو پیش نظر رکھو۔ اپنے ساتھیوں کے ساتھ اس طرح پیش آئو جیسے وہ تمھاری اولاد ہیں۔ لوگوں کے راز نہ ٹٹولو اور ان کے ظاہر پر ہی ان سے معاملہ کرو ۔۔۔۔۔۔ اپنے آپ کو درست رکھو، تمھاری رعیت بھی درست رہے گی"۔ (کنز العمال)

 5۔ قانون کی بالاتری 
خلفائے راشدین قانون کی بالادستی کا جیتا جاگتا نمونہ تھے، قانون کی نگاہ میں اپنے آپ کو اور مملکت کے ایک عام شہری کو مساوی قرار دیتے تھے۔

ایک مقدمے میں حضرت علی رضی اللہ عنہم اور ایک ذمی فریقین کی حیثیت سے قاضی شریح بن حارث کی عدالت میں پیش ہوئے۔ قاضی نے اٹھ کر حضرت علی رضی اللہ عنہم کا استقبال کیا۔ اس پر انھوں نے فرمایا " یہ تمھاری پہلی بے انصافی ہے"۔ (وفیات الاعیان)

 6۔ عصبیتوں سے پاک حکومت 
اسلام کے ابتدائی دور کی ایک خصوصیت یہ بھی تھی کہ رنگ و نسل و قبائلی عصبیتوں سے بالاتر ہوکر سب سے یکساں سلوک روا رکھا گیا، لیکن نبی اکرم صلی اللہ علیہ وسلم کی وفات کے بعد عرب کی قبائلی عصبیتیں ایک طوفان کی طرح اٹھ کھڑی ہوئیں۔

اس ماحول میں حضرت ابوبکر رضی اللہ عنہم و حضرت عمر رضی اللہ عنہم نے بے لاگ و غیر متعصبانا طریقے سے تمام عرب قبائل اور نومسلموں کے ساتھ بھی منصفانا برتائو کیا، جس کے نتیجے میں ساری عصبیتیں دب گئیں۔

اپنے آخری زمانے میں حضرت عمر رضی اللہ عنہم کو یہ خطرہ محسوس ہوا کہ کہیں ان کے بعد عرب کی قبائلی عصبیتیں پھر سے نہ جاگ اٹھیں چنانچہ ایک مرتبہ اپنے متوقع جانشینوں کے بارے میں گفتگو کرتے ہوئے حضرت عبداللہ بن عباس رضی اللہ عنہم سے حضرت عثمان رضی اللہ عنہم کے متعلق کہا "اگر میں ان کو اپنا جانشین تجویز کروں تو وہ بنی ابی معیط (بنوامیہ) کو لوگوں کی گردنوں پر مسلط کر دیں گے اور وہ لوگوں میں اللہ کی نافرمانیاں کریں گے۔ خدا کی قسم اگر میں نے ایسا کیا تو عثمان یہی کریں گے اور اگر عثمان نے ایسا کیا تو وہ لوگ ضرور معصیتوں کا ارتکاب کریں گے اور عوام شورش برپا کرکے عثمان کو قتل کر دے گی"۔ (ابن عبد البر، الاستیعاب)

اسی چیز کا خیال ان کو اپنی وفات کے وقت بھی تھا چنانچہ انہون نے حضرت علی، حضرت عثمان اور حضرت سعد بن ابی وقاص رضی اللہ عنہم و اجمعین کو بلا کر ہر ایک سے کہا کہ " اگر میرے بعد تم خلیفہ ہو تو اپنی قبیلے کے لوگوں کو عوام کی گردنوں پر سوار نہ کردینا"۔ (الطبری)

 7۔ روح جمہوریت 
اس خلافت کی ایم ترین خصوصیات میں سے ایک تھی کہ تنقید اور اظہار آزادی رائے کی پوری آزادی تھی۔ خلیفہ اہل حل و عقد کے مشوروں کے روشنی میں چلتے اور عام مسلمانوں کی تنقید و سوالات کے جوابات بھی دیے جاتے۔ ہر فیصلہ دلیل کی بنیاد پر کیا جاتا۔

حضرت ابوبکر نے اپنی پہلی تقریر میں ہی کہہ دیا کہ اگر میں سیدھا چلوں تو میری مدد کرو اور اگر ٹیڑھا چلوں تو مجھے سیدھا کردو۔ اسی طرح آیک دفعہ حضرت عمر نے مہر کی حد چارسو درھم مقرر کی لیکن ایک عورت نے انھیں ٹوک دیا اور کہا کہ خدا نے قرآن میں ڈھیر سا مال فرمایا ہے، تم کون ہوتے ہو مہر کی حد مقرر کرنے والے؟، خلیفہ نے سی وقت اپنے فیصلے سے رجوع کر لیا۔ (تفسیر ابن کثیر)

سب سے سخت تنقید کا حضرت عثمان کو سامنا رہے لیکن انھوں نے بھی کبھی کسی کا منہ زبردستی بند کرنے کی کوشش نہیں کی بلکہ ہمیشہ اعتراضات کے جواب میں برسر عام اپنی صفائی پیش کی۔

حضرت علی کے نے اپنے دور خلافت میں خارجیوں کی گالم گلوچ کو برداشت کیا اور ان پر ہاتھ نہ اٹھانے اور علمی طور پر جواب کی تلقین کی۔ (المبسوط للسرخی)

 باب چہارم: خلافت راشدہ سے ملوکیت تک 
خلافت راشدہ صرف ایک سیاسی حکومت نہ تھی بلکہ یہ نبوت کی مکمل نیابت تھی، خلیفہ صرف انتظامی معاملات کا ذمہ دار نہ تھا بلکہ اس کی یہ ذمہ داری تھی کہ دارالاسلام میں دین حق کے پورے نظام کو اس کے اصلی شکل و روح کے ساتھ چلائے۔ خلافت علی منہاج النبوہ کے الفاظ انہی دو خصوصیات کو ظاہر کرتے ہیں۔

مندرجہ ذیل وہ وجوہات ہیں جس کی بنا پر خلافت راشدہ بتدریج ملوکیت میں تبدیل ہوئی اور اس تغیر کے کیا اثرات مسلمانوں کی زندگی پر مرتب ہوئے۔

 1۔ تغیر کا آغاز 
تغیر

 حوالہ جات 

زمرہ:1966ء کی غیر افسانوی کتب
زمرہ:ابو الاعلی مودودی کی تصانیف
زمرہ:ویکی ڈیٹا سے مطابقت رکھنے والی مختصر تفصیل